b'\n_START_ARTICLE_\nHaugsbygd\n_START_SECTION_\nOmr\xc3\xa5debeskrivelse\n_START_PARAGRAPH_\nBygda er kjent for sitt b\xc3\xb8lgende landskap og den ligger relativt h\xc3\xb8yt i landskapet. I utstrekning kan den sies \xc3\xa5 strekke seg fra grensen mot Norderhov i s\xc3\xb8r og nordover mot Knestang og B\xc3\xb8lgentoppen p\xc3\xa5 grensen mot \xc3\x85sbygda i nord. I s\xc3\xb8rvest fra Vesterntoppen og i nordvest fra Viul mot foten av Ringkollen i \xc3\xb8st. Administrativt l\xc3\xa5 omr\xc3\xa5det i tidligere Norderhov kommune f\xc3\xb8r den store kommunesammenslutningen i 1963/1964, men det h\xc3\xb8rer n\xc3\xa5 hjemme i storkommunen Ringerike._NEWLINE_Haugsbygd i dag best\xc3\xa5r for det meste av landbrukseiendommer og moderne eneboligbebyggelse. Omr\xc3\xa5det har i de senere \xc3\xa5rene v\xc3\xa6rt et av de mest attraktive byggeomr\xc3\xa5dene i Ringerike kommune, som gjentatte ganger har \xc3\xa5pnet for nye byggefelt i Haugsbygd. I tidligere tider m\xc3\xa5 ogs\xc3\xa5 bygda ha v\xc3\xa6rt betydningsfull. Det vitner b\xc3\xa5de S\xc3\xa6trangfunnet og Gjermundbufunnene om.\n_START_SECTION_\nVang i Haugsbygd\n_START_PARAGRAPH_\nSentrumet i bygda heter Vang, men det omtales av stadig flere som Haug. Der ligger blant annet Haug kirke, som er hovedkirke i Haug prestegjeld, Vang skole, Haugsbygd ungdomsskole, grendehuset Haugvang og Haug senter. Senteret inkluderer blant annet en dagligvarebutikk, et legesenter og en fris\xc3\xb8r der. Tidligere var det ogs\xc3\xa5 b\xc3\xa5de bank og postkontor der, men siden bank- og postvesen startet med rasjonalisering har disse inng\xc3\xa5tt._NEWLINE_Det er tilkomstveier til bygdesentrumet via fylkesvei 163 fra H\xc3\xb8nefoss til Klekken, enten via Fl\xc3\xb8ytingen nord for S\xc3\xa6trang eller \xc3\x98vre Klekkenvei s\xc3\xb8r for Klekken Hotell. Man kan ogs\xc3\xa5 n\xc3\xa5 Haug via riksvei 35 mot Jevnaker, via Viulveien fra Hvalsmoen og Hvalsveien. Fra Jevnaker eller Norderhov kan man ogs\xc3\xa5 komme dit via riksvei 241 over \xc3\x85sbygda og Klekken, via Harehaugveien fra Smeden s\xc3\xb8r for B\xc3\xb8lgen.\n_START_SECTION_\nHistorie\n_START_PARAGRAPH_\nUnder den tyske invasjonen av Norge i 1940 fikk Haugsbygd hard medfart. Det kom her den 15. april til harde kamper mellom tyskerne og avdelinger fra Vestoppland Infanteriregiment nr. 6. De norske styrkene lyktes i \xc3\xa5 stanse den tyske frammarsjen inntil tyskerne neste dag satte inn panservogner. De benyttet ogs\xc3\xa5 sivile som skjold. Da var bygda nedbrent, med 133 totalskadde og omtrent like mange skadde bygninger. Begge sider hadde betydelige tap. Etter at den norske motstanden var brutt, henrettet tyskerne ogs\xc3\xa5 sivile som rene hevnaksjoner.'